ຕຳຫຼວດກຣີສ ປະທະກັບ ພວກອົບພະຍົບ ທີ່ຊາຍແດນ ມາເຊໂດເນຍ
ອົບພະຍົບທີ່ພາກັນປະທ້ວງ ຫລາຍຮ້ອຍຄົນ​ ໄດ້ພາກັນຕັນ ລາງລົດໄຟ ມາໄດ້ຫລາຍມື້ແລ້ວ ໃນການຮຽກຮ້ອງ ຢາກເດີນທາງໄປຢູໂຣບຕາເວັນຕົກ.
ຕຳຫຼວດກຣີສທີ່ລາດຕະເວນຕາມເຂດຊາຍແດນທາງພາກເໜືອ ຂອງປະເທດໄດ້ປະທະກັບພວກອົບພະຍົບຫຼາຍຮ້ອຍຄົນໃນວັນ ອັງຄານວານນີ້ ສ່ວນໃຫຍ່ ແມ່ນພວກທີ່ຫລົບໜີຈາກສົງຄາມໃນ ຊີເຣຍທີ່ໄດ້ຖືກຂັດຂວາງບໍ່ໃຫ້ຂ້າມເຂົ້າໄປໃນມາເຊໂດເນຍ ສ່ວນອີກຫຼາຍພັນຄົນທີ່ພາກັນຕັ້ງຄ້າຍຢູ່ໃກ້ກັບບ້ານ Idoeni ບໍ່ ໄດ້ເອົາຫົວຊາຄຳສັ່ງຂອງລັດຖະບານໃຫ້ຍົກຍ້າຍເຂົ້າໄປຢູ່ສູນ ຊົ່ວຄາວໃນຂະນະທີ່ການປະທ້ວງຍັງດຳເນີນຢູ່ຕໍ່ມາຕໍ່ຕ້ານການ ປາບປາມຂອງຢູໂຣບແລະການຫລັ່ງໄຫລຂອງພວກອົບພະຍົບ ຈາກຕາເວັນອອກກາງແລະເອເຊຍໃຕ້ ພວກອົບພະຍົບທີ່ພາກັນປະທ້ວງ ໄດ້ອັດບໍລິເວນລາງລົດໄຟມາໄດ້ຫຼາຍມື້ແລ້ວຮຽກຮ້ອງ ຂໍເຂົ້າໄປໃນປະເທດມາເຊໂດເນຍ ແລະບ່ອນອື່ນໆ ໃນແຫລມບອລກັນ ແລະເດີນທາງຕໍ່ ໄປຍັງຢູໂຣບຕາເວັນຕົກເພື່ອຊອກສະແຫວງຫາຄວາມສະຫງົບແລະຄວາມອຸດົມຮັ່ງມີຢູ່ທີ່ ນັ້ນ ສ່ວນຢູ່ບ່ອນອື່ນໆ ກະຊວງພາຍໃນຂອງອີຕາລີ ໄດ້ເປີດເຜີຍຂໍ້ມູນ ໃນວັນອັງຄານວານນີ້ ສະແດງໃຫ້ເຫັນວ່າ ຈຳນວນອົບພະຍົບທີ່ກອງທັບເຮືອອີຕາລີຊ່ອຍເຫລືອນັ້ນໄດ້ເພີ້ມຂຶ້ນ ຢ່າງຫຼວງຫລາຍໃນໄລຍະສາມເດືອນທຳອິດຂອງປີນີ້ ຈາກໄລຍະດຽວກັນຂອງປີທີ່ແລ້ວ ໂຕເລກຂອງໜ່ວຍຍາມຝັ່ງສະແດງໃຫ້ເຫັນວ່າ ກອງທັບເຮືອອີຕາລີໄດ້ຊ່ອຍເຫຼືອອົບພະ ຍົບໃນທະເລ 16,000 ຄົນ ລະຫວ່າງລີເບຍຫາເກາະຊີຊີລີໃນປີນີ້ ສົມທຽບໃສ່ພວກທີ່ຖືກ ຊ່ອຍເຫລືອກາຍ 10,000 ຄົນໜ້ອຍນຶ່ງໃນປີ 2015